Kirjoitusterapia

**Kirjoitusterapia** (engl. *writing therapy*) on ilmaisuterapioihin kuuluva terapiamuoto, jossa henkilö ilmaisee itseään tekstin muodossa. Kirjoitusterapiassa kirjoittamista käytetään välineenä, jonka avulla voidaan käsitellä omia ajatuksia, tunteita, traumoja ja kokemuksia. Kirjoitusterapian tarkoituksena on parantaa henkilön psyykkistä ja fyysistä hyvinvointia.

Kirjoitusterapian ja kirjallisuusterapian käsitteet voivat mennä limittäin, mutta erotuksena on se, että kirjoitusterapiassa painotus on uuden tekstin kirjoittamisessa, kun puolestaan kirjallisuusterapiassa (engl. *bibliotherapy*) hyödynnetään olemassaolevia tekstejä. Kirjoitusterapiasta saatetaan käyttää myös nimitystä *terapeuttinen kirjoittaminen* tai *altistava kirjoitusterapia*.

## Toimintamuodot
Kirjoitusterapian formaatteja ovat esimerkiksi päiväkirja, omaelämäkerta ja kirje. Kirjoitusterapiaa voi harjoittaa käsinkirjoittamalla tai tietokoneella kirjoittamalla. Kirjoitusterapiaa voidaan käyttää itsenäisenä hoitomenetelmänä tai osana muuta hoitoa.

Kirjoitusterapian vahvuutena on sen edullisuus ja saavutettavuus, koska terapiassa tarvitaan vain kynää ja paperia. Kirjoitusterapiaa voi toteuttaa myös internetin kautta. Kirjoitusterapian etuna on myös se, että soveltuu ihmisille, joilla on vaikeuksia sosiaalisten tilanteiden kanssa, esimerkiksi psykoterapeutin kohtaamisessa.

## Vaikuttavuus
1980-luvulta alkaen tehty tutkimuskirjallisuus on osoittanut, että traumaattisista tai stressaavista tapahtumista kirjoittamisella on positiivisia vaikutuksia fyysiseen ja emotionaaliseen terveyteen. Meta-analyysin mukaan fyysisesti ja psyykkisesti terveille henkilöille kirjoitusterapian vaikutukset ovat huomattavia ja suuruudeltaan samanlaisia kuin muiden psykologisten interventioiden vaikutukset. Kirjoittamisterapialla voi olla välittömiä lyhytaikaisia negatiivisia tuntemuksia, mutta niiden ei ole todettu olevan pitkäaikaisia tai vahingollisia ihmiselle. Tarkkaa syytä kirjoitusterapian tehokkuuteen ei tunneta, mutta siitä on esitetty useita erilaisia teorioita (mm. emotionaalinen katarsis, tukahdutettujen tunteiden kohtaaminen, kognitiivinen prosessointi ja toistuva altistuminen). Kirjoitusterapiaa pitkään tutkineen James W. Pennebakerin mukaan kirjoitusterapian vaikuttavuus perustuu siihen, että jäsentelemättömät tunteet ja ajatukset saavat kirjoitusterapian avulla nimet ja rakenteen, mikä edesauttaa asioiden käsittelyä mielessä.

Tutkimuksista saatujen tietojen perusteella kirjoitusterapiasta on saatu hyötyjä ainakin seuraavasti:

### Terveydentilan muutokset

* Vähemmän sairaudesta aiheutuvia lääkärikäyntejä
* Parantunut immuunijärjestelmän toiminta
* Alentunut verenpaine
* Parantunut keuhkojen toiminta
* Parantunut maksan toiminta
* Vähemmän päiviä sairaalassa
* Parantunut unen laatu
* Parantunut mieliala
* Suuremman psykologisen hyvinvoinnin tunne
* Vähentyneet masennusoireet ennen tutkimuksia
* Vähemmän traumaperäistä tapahtumien uudelleenkokemista ja välttämiskäyttäytymistä

### Sosiaaliset ja käyttäytymiseen liittyvät muutokset

* Vähentynyt poissaolo työstä
* Nopeampi uudelleentyöllistyminen työpaikan menettämisen jälkeen
* Parantunut työmuisti
* Parantunut urheilusuorituskyky
* Korkeammat arvosanojen keskiarvot (opiskelijoilla)
* Muuttunut sosiaalinen ja kielellinen käyttäytyminen

## Viitteet